CELEX: 32021D1287
Language: el
Date: 2021-08-02 00:00:00
Title: Εκτελεστική απόφαση (ΕΕ) 2021/1287 της Επιτροπής της 2ας Αυγούστου 2021 για τη μετάθεση της ημερομηνίας λήξης της έγκρισης της ουσίας indoxacarb (ινδοξακάρβη) για χρήση σε βιοκτόνα του τύπου προϊόντων 18 (Κείμενο που παρουσιάζει ενδιαφέρον για τον ΕΟΧ)

3.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 279/41
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1287 ΤΗΣ ΕΠΙΤΡΟΠΗΣ
         της 2ας Αυγούστου 2021
         για τη μετάθεση της ημερομηνίας λήξης της έγκρισης της ουσίας indoxacarb (ινδοξακάρβη) για χρήση σε βιοκτόνα του τύπου προϊόντων 18
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 14 παράγραφος 5,
         Αφού ζήτησε τη γνώμη της μόνιμης επιτροπής βιοκτόνων,
         Εκτιμώντας τα ακόλουθα:
         
                     (1)
                  
                  
                     Η δραστική ουσία ινδοξακάρβη συμπεριλήφθηκε στο παράρτημα I της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου (2) για χρήση σε βιοκτόνα του τύπου προϊόντων 18 και, σύμφωνα με το άρθρο 86 του κανονισμού (ΕΕ) αριθ. 528/2012, θεωρείται, ως εκ τούτου, ότι εγκρίθηκε δυνάμει του εν λόγω κανονισμού με την επιφύλαξη των προδιαγραφών και των όρων που καθορίζονται στο παράρτημα I της εν λόγω οδηγίας.
                  
               
                     (2)
                  
                  
                     Στις 26 Ιουνίου 2018 υποβλήθηκε αίτηση, σύμφωνα με το άρθρο 13 παράγραφος 1 του κανονισμού (ΕΕ) αριθ. 528/2012, για την ανανέωση της έγκρισης της ινδοξακάρβης για χρήση σε βιοκτόνα του τύπου προϊόντων 18.
                  
               
                     (3)
                  
                  
                     Στις 12 Νοεμβρίου 2018, η αρμόδια αρχή αξιολόγησης της Γαλλίας πληροφόρησε την Επιτροπή ότι έκρινε αναγκαίο να γίνει πλήρης αξιολόγηση της αίτησης, βάσει του άρθρου 14 παράγραφος 1 του κανονισμού (ΕΕ) αριθ. 528/2012. Βάσει του άρθρου 8 παράγραφος 1 του εν λόγω κανονισμού, εναπόκειται στην αρμόδια αρχή αξιολόγησης να αξιολογήσει πλήρως την αίτηση εντός 365 ημερών από την επικύρωσή της.
                  
               
                     (4)
                  
                  
                     Δεδομένου ότι η αρμόδια αρχή διενεργεί πλήρη αξιολόγηση της αίτησης, ο Ευρωπαϊκός Οργανισμός Χημικών Προϊόντων (στο εξής: Οργανισμός) υποχρεούται, σύμφωνα με το άρθρο 14 παράγραφος 3 του κανονισμού (ΕΕ) αριθ. 528/2012, να συντάξει και να υποβάλει στην Επιτροπή γνώμη σχετικά με την ανανέωση της έγκρισης της δραστικής ουσίας εντός 270 ημερών από την παραλαβή της σύστασης από την αρμόδια αρχή αξιολόγησης.
                  
               
                     (5)
                  
                  
                     Σύμφωνα με την εκτελεστική απόφαση (ΕΕ) 2019/1030 (3), η ημερομηνία λήξης της έγκρισης της ινδοξακάρβης για χρήση σε βιοκτόνα του τύπου προϊόντων 18 μετατέθηκε για τις 30 Ιουνίου 2022, ώστε να δοθεί επαρκής χρόνος για την εξέταση της αίτησης. Ωστόσο, η αρμόδια αρχή αξιολόγησης δεν έχει ακόμη ολοκληρώσει την εξέταση και δεν έχει ακόμη υποβάλει στον Οργανισμό την έκθεση αξιολόγησής της και τα συμπεράσματα της αξιολόγησής της.
                  
               
                     (6)
                  
                  
                     Στις 29 Οκτωβρίου 2020 η αρμόδια αρχή αξιολόγησης ζήτησε από τον αιτούντα να υποβάλει συμπληρωματικές πληροφορίες για τη διενέργεια της αξιολόγησης σύμφωνα με το άρθρο 8 παράγραφος 2 του κανονισμού (ΕΕ) αριθ. 528/2012 και όρισε ως προθεσμία την 30ή Σεπτεμβρίου 2022 για την υποβολή των εν λόγω πληροφοριών.
                  
               
                     (7)
                  
                  
                     Κατά συνέπεια, για λόγους εκτός του ελέγχου του αιτούντος, η έγκριση της ινδοξακάρβης για χρήση σε βιοκτόνα του τύπου προϊόντων 18 είναι πιθανόν να λήξει πριν από τη λήψη απόφασης σχετικά με την ανανέωσή της. Επομένως, είναι σκόπιμη η χρονική μετάθεση της ημερομηνίας λήξης της έγκρισης της ινδοξακάρβης για χρήση σε βιοκτόνα του τύπου προϊόντων 18 για επαρκές χρονικό διάστημα, ώστε να καταστεί δυνατή η ολοκλήρωση της εξέτασης της αίτησης.
                  
               
                     (8)
                  
                  
                     Λαμβανομένου υπόψη του αναγκαίου χρόνου για την ολοκλήρωση της αξιολόγησης από την αρμόδια αρχή αξιολόγησης, καθώς και για την κατάρτιση και την υποβολή της γνώμης από τον Οργανισμό, είναι σκόπιμη η χρονική μετάθεση της ημερομηνίας λήξης της έγκρισης για τις 30 Ιουνίου 2024.
                  
               
                     (9)
                  
                  
                     Εκτός από την ημερομηνία λήξης της έγκρισης, η ινδοξακάρβη παραμένει εγκεκριμένη για χρήση σε βιοκτόνα του τύπου προϊόντων 18 με την επιφύλαξη των προδιαγραφών και των όρων που καθορίζονται στο παράρτημα I της οδηγίας 98/8/ΕΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η ημερομηνία λήξης της έγκρισης της ινδοξακάρβης για χρήση σε βιοκτόνα του τύπου προϊόντων 18 μετατίθεται για τις 30 Ιουνίου 2024.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 2 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 167 της 27.6.2012, σ. 1.
         
            (2)  Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (ΕΕ L 123 της 24.4.1998, σ. 1).
         
            (3)  Εκτελεστική απόφαση (ΕΕ) 2019/1030 της Επιτροπής, της 21ης Ιουνίου 2019, για τη μετάθεση της ημερομηνίας λήξης της έγκρισης της ουσίας indoxacarb (ινδοξακάρβη) για χρήση σε βιοκτόνα του τύπου προϊόντων 18 (ΕΕ L 167 της 24.6.2019, σ. 32).